Хирабаяши Тай е родена на 3 октомври 1905 г. в Сува, префектура Нагано, Япония, в бедно фермерско семейство. Решава да стане писател, след като 12-годишен чете руска литература. Завършва девическата гимназия в Сува през 1922 г., като по време на обучението си се интересува от социализма. После се мести в Токио, където започва работа като помощница и живее при анархиста Торазо Ямамото. Двамата отиват за един месец в Корея, а след разрушителното земетресение в Канто той е арестуван и изгонен от Токио. Те отиват при брат му в Манджурия. В Далян тя ражда дъщеря, която умира след 24 дни поради недохранване. След като Ямамото е арестуван и осъден, тя го напуска и се връща в Япония.